8 ความเชื่อผิดๆ ที่ทำให้ชีวิตติดหนี้
การที่เรามีความเชื่อ(เกี่ยวกับเงิน)ที่ผิดๆ จะทำให้ชีวิตเราตกขอบทางได้นะครับ ใครจะอยากเป็นหนี้หัวโตจริงมั้ยครับ วันนี้เรามาดูกันดีกว่า ว่า#ความเชื่อผิดๆ เกี่ยวกับหนี้ ที่อาจจะทำให้คุณเป็นหนี้เรื้อรัง มีอะไรกันบ้าง
17 ส.ค. 2558

การที่เรามีความเชื่อ(เกี่ยวกับเงิน)ที่ผิดๆ จะทำให้ชีวิตเราตกขอบทางได้นะครับ ใครจะอยากเป็นหนี้หัวโตจริงมั้ยครับ วันนี้เรามาดูกันดีกว่า ว่า#ความเชื่อผิดๆ เกี่ยวกับหนี้ ที่อาจจะทำให้คุณเป็นหนี้เรื้อรัง มีอะไรกันบ้าง
1. คนทำงาน ต้องมีบ้าน ต้องมีรถ ต้องมีบัตรเครดิต
จะรถ จะบ้าน จะบัตรเครดิต ล้วนแต่เป็นค่าใช้จ่ายทั้งสิ้นนะครับ ไม่ได้เป็นการลงทุน การลงทุนจะต้องเป็นการนำเงินไปลงทุนในสิ่งที่จะไม่มีค่าเสื่อม แต่ว่ารถยนต์ และบ้านต่างเป็นสิ่งที่มีค่าเสื่อม เพียงแค่ทั้งสองอย่างเป็นสิ่งที่เราซื้อแล้วใช้งานได้หลายปี ถึงหลายสิบปีนั่นเองครับ ส่วนบัตรเครดิต หากคุณไม่สามารถควบคุมค่าใช้จ่ายของตัวเองได้ เป็นคนรักการช้อปเป็นชีวิตจิตใจ การมีบัตรเครดิตจะกลายเป็นการสร้างภาระมากกว่าสร้างความสะดวกสบายให้กับตัวเองครับ จะกลายเป็นการสร้างหนี้โดยไม่ทันรู้ตัวนะครับ
2. ไม่ควรจ่ายเงินสด เงินก้อน ผ่อนดีกว่า
จริงๆ แล้วความคิดแบบนี้ทำให้เราเป็นนี้ได้อย่างรวดเร็วเลยครับ การซื้อสินค้าเงินผ่อน หมายถึงดอกเบี้ยครับ ดอกเบี้ยเงินผ่อน หากเราไม่ระวัง ไม่ตรวจสอบให้ดี อาจจะทำให้เกิดหนี้เรื้อรังจนกลายเป็นปัญหาใหญ่ในที่สุดนะครับ
3. บัตรเครดิตจ่ายเต็มทำไม จ่ายขั้นต่ำก็พอ
บัตรเครดิต หากเราจ่ายขั้นต่ำจะเป็นการสร้างภาระทางดอกเบี้ยให้เรานะครับ หากไม่อยากเสียเงินเพิ่มและเป็นหนี้นาน แนะนำให้เรามีเงินจำนวนเท่าราคาสินค้า เก็บแยกไว้ก่อน แล้วค่อยใช้บัตรเครดิตซื้อ ถึงเวลาชำระยอดบัตรเครดิตก็จ่ายยอดเต็มจะได้ไม่ต้องมานั่งห่วงเรื่องดอกเบี้ยครับ
4. ราคาถูก ซื้อไปก่อนเดี๋ยวก็ได้ใช้
ก่อนจะซื้ออะไรคิดดูให้ดีก่อนครับ ว่าซื้อมาเราจะได้ใช้หรือไม่ ซื้อมาทำไม จำเป็นต้องซื้อหรือไม่ เรามีแล้วหรือยัง และการตัดสินใจซื้อเพราะว่าดูน่ารัก ดูดี อยากได้ หรือเพราะความจำเป็นนะครับ
5. เกิดมาทั้งที ต้องใช้ชีวิตให้เต็มที่เหมือนในโฆษณา
กินเที่ยวเต็มที่ แต่ถึงเวลาไม่มีเงินเก็บสักบาทก็จะลำบากเอานะครับ คิดว่าคงจะไม่ดีหากบั้นปลายชีวิตที่แสนจะยืนยาวหากต้องมีสุขภาพที่ย่ำแย่ ไม่มีรายได้ แถมเป็นหนี้อีกต่างหาก ดังนั้น เที่ยวบ้าง สนุกบ้าง ถึงเวลาทำงานก็ตั้งใจทำให้เต็มที่ ถึงเวลาออมก็ออมอย่างมีระบบระเบียบและมีวินัยครับ รับรองชีวิตนี้ได้ใช้ให้ถึงที่สุด แถมมีเงินไปถึงที่สุดด้วยเช่นกันครับ
6. ประกันชีวิตเป็นเรื่องเสียเงินโดยใช่เหตุ
ทำไปก็ไม่ได้ใช้ เราเป็นคนแข็งแรง ไม่ค่อยป่วย ไม่ค่อยมีปัญหา อย่างมากก็แค่เป็นหวัด ครอบครัวไม่มีประวัติโรคร้าย แต่ว่าชีวิตคนเราเดาไม่ได้ครับว่าจะเกิดอะไรขึ้นบ้าง เหตุการณ์ร้ายแรงอาจเกิดขึ้นได้ทุกเมื่อ บางครั้งก็จำเป็นจะต้องใช้เงินทองมากมาย หากเราไม่ได้ทำประกันภัยเอาไว้ เกิดเหตุฉุกเฉินขึ้นมา ก็จะไม่มีใครช่วยรับประกันค่ารักษา ค่าใช้จ่ายให้เรา อีกอย่างครับการทำ ประกันภัย ยังเป็นการออมเงินประเภทหนึ่งด้วยครับ โดยคุณสามารถทำประกันออมทรัพย์ ทำให้เราได้ผลประโยชน์สองต่อทั้งจากการมีประกันภัย แล้วยังได้ผลประโยชน์จากการออมทรัพย์อีกด้วยครับ
7. กองทุนรวมซื้อทำไม ซื้อไปเงินก็จม
คนส่วนใหญ่คิดว่าการลงทุนซื้อกองทุนรวมอย่าง LTF หรือ RMF เป็นการทิ้งเงินลงแม่น้ำLTF ซื้อไปก็ไม่ได้อะไร กว่าจะได้ใช้เงินลงทุนก็ต้องรออีกตั้ง 5ปี หรือ RMF ซื้อไปกว่าจะได้ใช้ก็ตอนแก่ แต่หากเรามองในอีกมุมหนึ่ง ก็คือเราจะมีเงินเก็บตายตัวตั้ง 5ปี ส่วน RMF พอแก่ตัวไป เกษียณอายุเราก็จะมีเงินเอาไว้ใช้ยามที่เราไม่มีงาน ไม่มีเงินประจำเข้าได้นะครับ จะได้สบายตอนแก่ด้วยครับ
8. ช่างมัน เดี๋ยวก็หาทางได้เองแหละ
จริงอยู่ครับ ทุกปัญหาต่างมีทางออก แต่ว่าหากเราไม่คิดลงมือแก้ไข ป้องกัน ทางออกก็จะไม่ปรากฎตัวนะครับ การนั่งรอ นั่งไหว้พระบนบานศาลกล่าวไม่ได้จะช่วยให้หนี้ของเราหมดไป หากเราไม่ชำระหนี้ที่เรามีครับ จะบอกว่าการปิดบัญชีหนี ก็ไม่ได้หมายความว่าหนี้จะหายไปด้วยนะครับ จะให้ดีก่อนจะคิดเป็นหนี้ ศึกษาก่อนนะครับว่าทำไมเราต้องขอสินเชื่อ ทำไมเราต้องมีบัตรเครดิต แล้วเงื่อนไขการชำระเงิน เงื่อนไขดอกเบี้ยเป็นอย่างไรบ้าง เราจะได้ไม่ต้องหลงใช้บัตรเพลินแล้วเป็นหนี้ท่วมหัวไม่ทันรู้ตัวครับ
เห็นมั้ยครับ ว่าเรามีเรื่องเข้าใจผิดเกี่ยวกับการเงินหลายอย่างด้วยกัน การทำความเข้าใจที่ถูกต้องเกี่ยวกับที่มาของหนี้ และวิธีการจัดการบริหารเงินเป็นสิ่งสำคัญครับ ที่สุดแล้ว การวางแผนการเงิน และการมีวินัยในการออมเงินเป็นสิ่งสำคัญที่ควรมาก่อนการสร้างหนี้สินที่จำเป็นครับ
MoneyGuru.co.th ขอให้ทุกท่านตั้งเป้าหมายการเงินใหม่ แล้วไปสู่ชีวิตอิสระไม่มีหนี้สิน สบายหลังเกษียณกันทุกท่านครับ